Γεράσιμος Σιάσος

Ο Γεράσιμος Σιάσος (Θεσσαλονίκη, 1979) είναι Έλληνας καθηγητής καρδιολογίας και Πρύτανης του Εθνικού και Καποδιστριακού Πανεπιστημίου Αθηνών από την 1η Σεπτεμβρίου 2023. Με την ομόφωνη εκλογή του, σε ηλικία περίπου 44 ετών, έγινε ο νεότερος σε ηλικία Πρύτανης του Εθνικού και Καποδιστριακού Πανεπιστημίου Αθηνών, του μεγαλύτερου και παλαιότερου ανώτατου εκπαιδευτικού ιδρύματος της Ελλάδας, καθώς και ο νεότερος σε ηλικία που έχει αναλάβει καθήκοντα Πρύτανη σε Ανώτατο Εκπαιδευτικό Ίδρυμα της χώρας. 

Χρημάτισε Πρόεδρος της Ιατρικής Σχολής του Εθνικού και Καποδιστριακού Πανεπιστημίου Αθηνών (2021-2023) όντας ο νεότερος σε ηλικία εκλεγμένος Πρόεδρος στην ιστορία της Σχολής. Έχει διατελέσει Επισκέπτης Καθηγητής στην Ιατρική Σχολή του Πανεπιστημίου Harvard (2015-2016), αναπληρωτής Πρόεδρος της Ιατρικής Σχολής Αθηνών (2019-21) και Πρόεδρος των Πανεπιστημιακών Νοσοκομείων «Αρεταίειο» και «Αιγινήτειο» (2019-2021). Είναι αναπληρωτής Διευθυντής της Γ΄ Καρδιολογικής Κλινικής της Ιατρικής Σχολής Αθηνών στο ΓΝΝΘΑ «Η Σωτηρία». 

 Σπουδές και εργασία 
Ο Γεράσιμος Σιάσος γεννήθηκε το 1979 στη Θεσσαλονίκη και σπούδασε στην Ιατρική Σχολή του Εθνικού και Καποδιστριακού Πανεπιστημίου Αθηνών (ΕΚΠΑ). Ολοκλήρωσε την ειδίκευσή του στην Καρδιολογία στην Α΄ Καρδιολογική Κλινική και ομώνυμο (Α΄ Καρδιολογικό-Αιμοδυναμικό) Εργαστήριο της Ιατρικής Σχολής του ΕΚΠΑ. Κατέχει δίπλωμα (M.Sc.) του Προγράμματος Μεταπτυχιακών Σπουδών του ΕΚΠΑ «Μονάδες Εντατικής Θεραπείας - Καρδιολογική Νοσηλευτική» και Δίπλωμα (M.Sc.) του Προγράμματος Μεταπτυχιακών Σπουδών του Ελληνικού Ανοικτού Πανεπιστημίου «Διοίκηση Μονάδων Υγείας». Έλαβε το διδακτορικό του από την Ιατρική Σχολή του ΕΚΠΑ με βαθμό «Άριστα». 

Υπήρξε επισκέπτης Επίκουρος Καθηγητής στην Ιατρική Σχολή του Πανεπιστημίου Harvard στο Νοσοκομείο Brigham and Women’s, Cardiovascular Division, Boston, MA (2015-2016), και επιστημονικός συνεργάτης στο Harvard-MIT Biomedical Engineering Center, Massachusetts Institute of Technology, Cambridge, MA (2015-2017). Έκτοτε, παραμένει επιστημονικός συνεργάτης του Vascular Profiling Research Group στο ίδιο νοσοκομείο (Brigham and Women’s Hospital, Ιατρική Σχολή του Πανεπιστημίου Harvard).

Διετέλεσε Πρόεδρος και αναπληρωτής Πρόεδρος της Ιατρικής Σχολής Αθηνών (2021-23 και 2019-21 αντίστοιχα) και Πρόεδρος των Πανεπιστημιακών Νοσοκομείων «Αρεταίειο» και «Αιγινήτειο» το διάστημα 2019-2021. 

Από το 2018 έως σήμερα διευθύνει τη Μονάδα Καρδιάς και Διαβήτη στην Α΄ Καρδιολογική Κλινική στο ΓΝΑ «Ιπποκράτειο» και στη Γ΄ Καρδιολογική Κλινική της Ιατρικής Σχολής Αθηνών στο ΓΝΝΘΑ «Η Σωτηρία». Από το 2017 συμμετείχε στην εγκατάσταση της Γ΄ Καρδιολογικής Κλινικής στο ΓΝΝΘΑ «Η Σωτηρία», έχοντας καθήκοντα Αναπληρωτή Διευθυντή.

Είναι ιδρυτής και τέως πρόεδρος της Ομάδας Εργασίας «Καρδιά και Διαβήτης» της Ελληνικής Καρδιολογικής Εταιρείας.

Από την 1η Σεπτεμβρίου 2023, είναι ο Πρύτανης του Εθνικού και Καποδιστριακού Πανεπιστημίου Αθηνών, διαδεχόμενος τον Αθανάσιο Δημόπουλο.

Έρευνα
Η έρευνα του Γεράσιμου Σιάσου επικεντρώνεται στη μοριακή καρδιολογία, στον σακχαρώδη διαβήτη, στην αγγειακή παθοφυσιολογία, στη μελέτη του ενδοθηλίου και στους μηχανισμούς της αθηρωμάτωσης.

Το βιογραφικό του διαθέτει περισσότερες από 430 δημοσιεύσεις μετά από κρίση (peer-review) σε διεθνή επιστημονικά περιοδικά υψηλού κύρους όπως ενδεικτικά τα: Journal of the American College of Cardiology, International Journal of Cardiology, Current Medicinal Chemistry. Είναι επί επτά έτη Section Editor για τα Καρδιαγγειακά Νοσήματα στο διεθνές επιστημονικό περιοδικό Current Medicinal Chemistry (impact factor: 4.740). Τα περιοδικά στα οποία έχει δημοσιευθεί το έργο του είχαν συνολικό δείκτη απήχησης (impact factor) μεγαλύτερο από 2.000, ενώ το δημοσιευμένο έργο του έχει λάβει περισσότερες από 23.000 αναφορές (citations) στη διεθνή βιβλιογραφία (h-index 70). Το συγγραφικό του έργο, μεταξύ άλλων, περιλαμβάνει την επιμέλεια και σύνταξη 20 βιβλίων και συγγραμμάτων καρδιολογίας. 

 Παραπομπές 

Πηγές
 https://www.uoa.gr/to_panepistimio/chairetismos_toy_prytani
 https://gerasimossiasos.gr/
 https://scholar.google.com/citations?user=JgajjmUAAAAJ&hl
 https://pubmed.ncbi.nlm.nih.gov/?term=siasos|title=siasos

Κατηγορία:Έλληνες καρδιολόγοι
Κατηγορία:Απόφοιτοι της Ιατρικής Σχολής του Εθνικού και Καποδιστριακού Πανεπιστημίου Αθηνών